ועדת החוקה, חוק ומשפט, כנסת 15, פרוטוקול מספר 502, 2002-07-08 13:00

אופיר פינס-פז: אני מתכבד לפתוח את ישיבת ועדת החוקה, חוק ומשפט של הכנסת.

אופיר פינס-פז: אנחנו נכנסים לפרוצדורה של הצבעות על ההסתייגויות ועל הצעת החוק עצמה לקראת קריאה שנייה ושלישית.

אופיר פינס-פז: קיימנו דיון ממצה על כל סעיפי החוק.

אופיר פינס-פז: כל חברי הכנסת שהיו בדיון, השתתפו, אמרו את דעתם, נימקו את ההסתייגויות או נימקו את התמיכה, לכן אני לא אאפשר עכשיו דיון, גם ביררתי עם היועצת המשפטי שלנו, הדברים נומקו ונאמרו, ואם יש באיזה מקום דבר יוצא דופן שלא נומק, נאפשר אותו, אבל כדבר חריג.

אופיר פינס-פז: אני לא רוצה להרבות מילים על המציאות הכלכלית במדינת ישראל, יש כאן אנשים שמבינים כאן יותר טוב ממני, ודאי לא פחות טוב ממני.

אופיר פינס-פז: האחריות לא נופלת רק על צד אחד, ואני רוצה לומר גם לחברי משורות האופוזיציה: אפשר להיות אופוזיציה לממשלה, זה לא אומר שבאופן אוטומטי, מי שהוא באופוזיציה לממשלה הוא גם באופוזיציה למדינה.

אופיר פינס-פז: המדינה היא של כולם.

ענת מאור: הממשלה יכולה להתפטר ולתת לממשלה אחרת לבנות כלכלה אחרת, ולא לסתום את הפה לחברי הכנסת, אז אל תטיף לנו מוסר.

אופיר פינס-פז: הממשלה יכולה להתפטר, אבל בינתיים - - -

מרדכי משעני: הממשלה יכולה לגייס רוב.

ענת מאור: אדוני היושב-ראש, זה לא מכובד שאתה מטיף מוסר לחברי האופוזיציה, וגם אל תחלק ציונים, כי יש מי שאחראי לכלכלה הכושלת, ואלה לא חברי הכנסת המחוקקים.

אופיר פינס-פז: אני מסכים אתך שהאחריות הראשית היא של הממשלה, אבל הכנסת לא יכולה להתחמק מאחריות.

אופיר פינס-פז: היא צריכה להיות שותפה ברורה לניסיון להתמודד עם קשיי המשק הישראלי והמשבר בכלכלה, נקודה.

אופיר פינס-פז: וכל אחד צריך לעשות בתפקידו כמיטב יכולתו כדי לעזור בלי התחשבנות, ותוך כדי התעלות מעל שיקולים צרים סקטוריאליים, אינטרסנטיים או אישיים, נקודה.

אופיר פינס-פז: כך אני רואה את הדברים.

אופיר פינס-פז: אין לי אלא לקוות שהאמצעי שאנחנו מביאים יתקבל.

אופיר פינס-פז: אני לא רוצה להיכנס לכל יתר הדברים.

אופיר פינס-פז: אני רוצה לאפשר לשר האוצר, שנבצר היה ממנו להשתתף בדיון הקודם, בגלל כנס קיסריה, שהוא עומד בראשו באופן מסורתי, כשר אוצר, לומר את עמדת הממשלה, כולל את עמדת הממשלה שהתקבלה אתמול בישיבת הממשלה בהקשר להצעת החוק הזאת.

אופיר פינס-פז: בבקשה.

מרדכי משעני: עמדת הממשלה מדברת על שנה וחצי, האם ההצעה הזאת מדברת על שנה או על שנה וחצי.

שאול יהלום: לא שנה וחצי, תקרא את העמוד האחרון.

אופיר פינס-פז: הצעת החוק מגיעה להצבעה בנוסח שהוצג בוועדה, נקודה.

אופיר פינס-פז: אם לממשלה יש רצונות אחרים, שמעתי אותם, אני לא אשנה אותם בהצעת החוק.

אופיר פינס-פז: זכותו של שר אוצר להגיש הסתייגויות, להגיש הצעות אחרות.

אופיר פינס-פז: אני אמליץ לממשלה, לוועדה ולמליאה, לדחות את כל ההסתייגויות, לקבל את הנוסח כפי שהוא, אני חושב שזה הנוסח המאוזן והנכון ביותר.

אופיר פינס-פז: מובן שהממשלה משיקולים שלה רוצה יותר, הכנסת רוצה פחות.

אופיר פינס-פז: אני חושב שהנוסח שמוצע הוא נוסח מאוזן ונכון.

סילבן שלום: תודה לאופיר פינס.

סילבן שלום: אני מצטער שלא יכולתי להיות כאן בשבוע שעבר בשל כנס קיסריה.

סילבן שלום: אבל מאחר שההצעה נדחתה, היה לי הזמן להביא, גם לממשלה ביום ראשון, נוסח להצעת החלטה, וגם היום להיות כאן.

סילבן שלום: כידוע, לפני מספר חודשים הבאנו את הצעת החוק הממשלתית שדיברה על רוב של 61 חברי כנסת לכל הצעת חוק שעלותה מעל 2.5 מיליוני שקלים.

סילבן שלום: בהצבעה בקריאה השנייה התקבלו שתי הסתייגויות של חבר הכנסת שאול יהלום: האחת, שהסכום יהיה מעל 5 מיליוני שקלים; והשנייה, שזה יהיה ברוב של 50 חברי כנסת ומעלה.

סילבן שלום: בקריאה השלישית זה נפל.

סילבן שלום: לאחר שההצעה הזאת נפלה דיבר אתי אופיר פינס ושאל אותי אם יש טעם לגלגל את ההצעה מחדש, כהצעה שלדעתו יש לה סיכוי לעבור בוועדת החוקה.

סילבן שלום: מובן שרציתי את ההצעה שיותר מקשה.

סילבן שלום: אמרתי לאופיר פינס שאם ההצעה הזאת, אכן, תעבור, המצב יהיה טוב יותר מאשר המצב העכשווי, לכן הדבר הזה נכון.

סילבן שלום: קבענו ביחד ישיבה בוועדת חוקה, שבה השתתפתי, לפני ההצבעה שהופכת את ההצעה להצעת הוועדה, ואכן, מאז הוגשה ההצעה הזאת, היא התחילה את הליכי החקיקה שלה.

סילבן שלום: לפני עשרה ימים, ביום רביעי, כאשר הנושא הזה היה צריך לעלות להצבעה, ביקשתי מראש הממשלה לזמן את ראשי המפלגות, ואכן היה זימון של ראשי המפלגות, ששם התקבלה החלטה לתמוך בהצעה, בהצעה הזאת, כהוראת שעה.

ענת מאור: זה דורסני, זה לא ראשי המפלגות, זה ראשי מפלגות הקואליציה.

אופיר פינס-פז: אני מבקש לא להפריע.

סילבן שלום: אמרתי "מפלגות ראשי הקואליציה".

סילבן שלום: אין צורך להסביר מדוע ההצעה הזאת חשובה, אבל אני לא יכול בלי שניים-שלושה משפטים.

סילבן שלום: אנחנו נמצאים היום במצב מאוד קשה מבחינה כלכלית, שהוא פועל יוצא של הרבה מאוד דברים, והדברים ידועים, גם המצב הביטחוני, גם המיתון העולמי, קריסת ההיי-טק.

סילבן שלום: הדבר הזה מביא אותנו למצב שבו יש לנו, מצד אחד, גידול חד בהוצאות לביטחון, ומצד שני, ירידה חדה בהכנסות.

סילבן שלום: הצעות החוק הפרטיות שמתקבלות, הן תמיד הצעות חוק שעלותן גבוהה מאוד, אבל הן מיטיבות עם קבוצה מאוד מצומצמת של ציבורים.

סילבן שלום: הציבור שמקבל את ההטבה המצומצמת נהנה, כאשר מי שמשלם עבור זה, זה כלל הציבור.

סילבן שלום: צריך להבין שכאשר אנחנו באים עכשיו להכין את תקציב 2003, אנחנו צריכים להכניס לספר התקציב את כל הצעות החוק שהתקבלו.

סילבן שלום: הצעות החוק שהתקבלו, עלותן גבוהה מאוד.

סילבן שלום: כאשר זה מה שעומד בפנינו, אנחנו נאלצים לקצץ בתקציב המדינה.

סילבן שלום: בקיצוץ נושאים כל אזרחי מדינת ישראל, אבל ההטבה היא הטבה רק עם קבוצה מצומצמת.

ענת מאור: אם זה רק הצבעות, איך יכול שמדבר השר, ולא תישמע תגובת נגד?

אופיר פינס-פז: תאפשרי לשר האוצר לדבר.

סילבן שלום: ענת מאור, כשאני אסיים את דברי, תפני ליושב-ראש.

סילבן שלום: למה באמצע דברי?

ענת מאור: אני אומרת שיש פה תמונה לא מאוזנת.

ענת מאור: אדוני השר, אתה תוקף את חברי הכנסת, ואין אפשרות לאף אחד להגיב.

ענת מאור: הדעה הנגדית חייבת להישמע.

אופיר פינס-פז: דברייך נשמעו בוועדה בדיון הקודם באריכות.

ענת מאור: אתם משתלטים על המדינה ומקלקלים אותה.

יהודית נאות: יש גבול לצביעות של שר האוצר.

יהודית נאות: מי הצביע בעד קצבאות ילדים?

מרדכי משעני: מי עשה את חוק הנגב?

סילבן שלום: רבותי, הצעות החוק האלה עלותן רבה, בצנרת יש הצעות חוק שעלותן מיליארדים על מיליארדים.

סילבן שלום: כל הצעת חוק שמתקבלת ומדובר בהרבה מאוד הצעות חוק, אנחנו חייבים על-פי חוק ליישם אותן ולהכניס אותן לתקציב 2003, הדבר הזה מחייב אותנו לקיצוץ רחב בתקציב, יותר מאשר נדרש.

סילבן שלום: אם ההצעה הזאת לא תעבור, ויהיו עוד הצעות חוק פרטיות, ב-2003 נצטרך להביא קיצוץ עוד יותר רחב, שיושת על כל האזרחים כולם, גם כך המצב לא פשוט.

סילבן שלום: אנחנו עומדים להביא צעדים לא פשוטים, צעדים לא קלים, צעדים כואבים, אבל אנחנו חושבים שצריך לעשות אותם עכשיו, כדי שבעתיד לא נצטרך לנקוט בצעדים עוד יותר קשים.

סילבן שלום: לכן הבקשה שלי היא, שתצביעו בעד הצעת החוק.

סילבן שלום: הממשלה אתמול קיבלה ברוב גדול מאוד את הצעת ראש הממשלה והצעתי שלי לתמוך בהצעת החוק של ועדת החוקה ולהביא אותה לקריאה שנייה ושלישית.

סילבן שלום: אני מבקש שתתמכו בעמדת הממשלה.

מרדכי משעני: אתה מוריד את ההסתייגויות שלך?

ענת מאור: הממשלה כושלת, שר האוצר כושל, ובסוף חברי הכנסת אשמים.

ענת מאור: מצאתם אשמים בכל הכישלונות שלכם.

נסים זאב: אנחנו מוכנים לתמוך, בכפוף לכך שההסתייגויות שלנו יעברו.

יהודית נאות: מה לגבי שעון הקיץ שהממשלה תמכה בקיצורו?

ישראל כץ: אם הממשלה רוצה לבטל הצעת חוק פרטית גם אז היא צריכה 50 חברי כנסת?

יהודית נאות: לא, זה חוסר ההגינות.

שאול יהלום: על הממשלה אין שום הגבלה.

נסים זאב: הממשלה לא מחויבת לקיים שום חוק?

אופיר פינס-פז: חבר כנסת שעכשיו יפריע, אני מוציא אותו מהוועדה, שיהיה ברור.

אופיר פינס-פז: ההסתייגות הראשונה היא של חברי הכנסת יוסי כץ ומאור.

אופיר פינס-פז: אני מבקש את חוות-הדעת של היועצת המשפטית, משום שההסתייגות הזאת היא לשם החוק.

אופיר פינס-פז: ההצעה היא, שזה לא יהיה חוק-יסוד, אלא חוק רגיל.

אופיר פינס-פז: אני רוצה לדעת האם ההסתייגות מייתרת את הצעת החוק.

אופיר פינס-פז: אם היא מייתרת, אני אמחק אותה.

סיגל קוגוט: אין אפשרות להגביל חקיקה, אלא בחוק-יסוד.

סיגל קוגוט: אם החוק הזה לא יהיה חוק-יסוד, כל חוק מאוחר רגיל יגבר עליו גם באופן משתמע.

סיגל קוגוט: לכן, אין ספק שכל הטרחה כאן חסרת משמעות, כי רק בחוק-יסוד, הכנסת רשאית להגביל את סמכות החקיקה שלה, ולא בחוק רגיל.

יוסי כץ: מותר לעשות חוק-יסוד בהוראת שעה?

סיגל קוגוט: מותר לעשות, זה כמובן דבר מעוות, אבל להפוך את זה לחוק רגיל זה חסר כל ערך.

אופיר פינס-פז: ההסתייגות הזאת מייתרת את החוק, לכן חברי הכנסת כץ ומאור אני מסיר את ההסתייגות שלכם, כי הסתייגויות שמייתרות חוק שלם הן לא הסתייגויות.

יוסי כץ: מקובלת עלי התשובה הזאת בתנאי שתשאל את היועצת המשפטית אם זה חוקי לקבוע בחקיקה של חוק-יסוד שזה נעשה בהוראת שעה.

סיגל קוגוט: אמרתי שזה לא מקובל.

סיגל קוגוט: היה תקדים אחד לזה, כשהממשלה הגישה פעם הצעה, שבסוף זה לא קודם.

סיגל קוגוט: ההצעה היתה על מספר השרים בממשלה, ורצו לעשות את זה בהוראת שעה, בחוק-יסוד: הממשלה.

יוסי כץ: לעניות דעתי, בדיוק כפי שנמחקו שם המילים "חוק-יסוד", צריך למחוק גם את המילים "הוראת שעה".

יוסי כץ: זה בלתי חוקתי.

אופיר פינס-פז: חברים, מה אתם רוצים?

יובל שטייניץ: שיהיה לתמיד.

אופיר פינס-פז: אני הגבלתי כדי שזה יהיה לשנה הזאת בלבד.

יובל שטייניץ: אדוני היושב-ראש, אני מציע שזה יהיה לתמיד עד שהכנסת תחליט לשנות זאת, בהתאם לשיפור המצב.

אופיר פינס-פז: חברים, תתעשתו.

אופיר פינס-פז: יש מציאות מסוימת וצריך לתת תשובה למציאות הזאת.

אופיר פינס-פז: אני לא מציע להרחיב את זה ולעשות את זה חוק-יסוד קבוע.

אופיר פינס-פז: תחשבו על זה.

ענת מאור: אבל ההסתייגות תהיה במליאה.

אופיר פינס-פז: את לא יכולה.

אופיר פינס-פז: לגבי ההסתייגויות של חברי הכנסת יהודית נאות וברכה, שהן הסתייגויות לשם, ברמה של הכותרת, שהן למעשה לדיבור.

אופיר פינס-פז: מי בעד?

אופיר פינס-פז: מי נגד?

דורית ואג: בעד רוב, נגד מיעוט.

אופיר פינס-פז: ההסתייגות לא עברה בוועדה.

אופיר פינס-פז: היא תעבור למליאה.

אופיר פינס-פז: חבר הכנסת עזמי בשארה נמצא כאן?

אופיר פינס-פז: הוא לא נמצא.

אופיר פינס-פז: כל ההסתייגויות של חבר הכנסת עזמי בשארה עוברות למליאה, למעט אם יש הסתייגות לא חוקית.

סיגל קוגוט: אין הסתייגות לא חוקית.

אופיר פינס-פז: חבר הכנסת נסים זאב מציע שבמקום 50 חברי כנסת יבוא עשרה חברי כנסת.

אופיר פינס-פז: מי בעד?

אופיר פינס-פז: מי נגד?

דורית ואג: חמישה בעד.

דורית ואג: רוב נגד.

דורית ואג: אופיר פינס, מהליכוד מצביעים ארבעה, וזה לא יכול להיות.

ענת מאור: זה כבר חלק מהדינמיקה הכללית.

יהודית נאות: ענת מאור, אל תפריעי להצבעה.

אופיר פינס-פז: מי מצביע מהליכוד?

זאב בוים: יובל שטייניץ, ישראל כץ ואברהם הירשזון.

אופיר פינס-פז: חברת הכנסת מאור מציעה במקום 50 חברי כנסת 20 חברי כנסת.

אופיר פינס-פז: מי בעד?

אופיר פינס-פז: מי נגד?

מנחם וגשל: בעד ארבעה, נגד שמונה.

אופיר פינס-פז: ההסתייגות לא התקבלה.

אופיר פינס-פז: היא עוברת למליאה.

אופיר פינס-פז: ההסתייגות של עמיר פרץ עוברת למליאה, כי הוא לא נמצא כאן.

אופיר פינס-פז: חבר הכנסת יהלום מציע 30 במקום 50.

אופיר פינס-פז: מי בעד?

אופיר פינס-פז: מי נגד?

דורית ואג: בעד שישה, נגד שמונה.

ענת מאור: אדוני היושב-ראש, אפשר לקיים הצבעה שמית על הסעיף הזה?

אופיר פינס-פז: תהיה הצבעה שמית בסוף על הכול.

ענת מאור: לא היה רוב, אנחנו רוצים הצבעה חוזרת.

אופיר פינס-פז: היה לי רוב.

ענת מאור: אנחנו דורשים הצבעה חוזרת.

אופיר פינס-פז: מנהלת הוועדה, היה רוב או לא היה רוב?

דורית ואג: היה רוב נגד.

אופיר פינס-פז: חבר הכנסת משעני מציע במקום שנה, שישה חודשים.

אופיר פינס-פז: מי בעד?

אופיר פינס-פז: מי נגד?

דורית ואג: בעד מיעוט, נגד רוב.

אופיר פינס-פז: מוחמד ברכה לא נמצא, ההסתייגות תעבור למליאה.

סיגל קוגוט: יש הצעה, לפני זה, של אברהם שוחט, שבמקום 50 חברי כנסת יבוא 55 חברי כנסת.

אופיר פינס-פז: מי בעד?

אופיר פינס-פז: מי נגד?

דורית ואג: שלושה בעד, רוב נגד.

אופיר פינס-פז: חבר הכנסת יוסי כץ מציע - - -

יוסי כץ: יש כאן טעות.

יוסי כץ: מה שהצעתי בהצעה הראשונה שלי, שבמקום 50 חברי כנסת יהיה כתוב בקולות של 30 חברי כנסת, ובלבד שנכחו בהצבעה 40 חברי כנסת.

יוסי כץ: ההצעה החלופית שלי היא, שיהיה כתוב בקולות של 40, ובלבד שנכחו 50.

אופיר פינס-פז: מי בעד?

אופיר פינס-פז: מי נגד?

שאול יהלום: אפשר לבקש הצבעה שמית פעם אחת?

אופיר פינס-פז: לא.

אופיר פינס-פז: אני אעשה הצבעה שמית על כל החוק.

שאול יהלום: אל תעשה לנו טובות.

אופיר פינס-פז: אני מחליט, כשאתה תהיה יושב-ראש, תחליט.

אופיר פינס-פז: מי בעד?

אופיר פינס-פז: מי נגד?

דורית ואג: חמישה בעד, שמונה נגד.

אופיר פינס-פז: תודה.

אופיר פינס-פז: לא התקבל.

אופיר פינס-פז: שר האוצר מציע - - -

מרדכי משעני: הוא לא הוריד את זה?

ענת מאור: אני רוצה הבהרה, האם זה חל גם על הצעות חוק ממשלתיות?

אופיר פינס-פז: אני לא אאפשר.

ענת מאור: הצעות חוק ממשלתיות בכלל לא חייבות?

אופיר פינס-פז: נכון.

מרדכי משעני: הצעת הממשלה היא לשנה, אם זה יהיה אחרת, אנחנו נצביע נגד.

אופיר פינס-פז: אני אבקש משר האוצר להסיר את ההסתייגות.

סילבן שלום: אני מסיר את ההסתייגות.

אופיר פינס-פז: שר האוצר מסיר את הסתייגותו לטובת הצעת הוועדה.

אופיר פינס-פז: אני מודה לך מאוד.

אופיר פינס-פז: ההסתייגויות של דוד טל ועזמי בשארה עוברות למליאה.

ענת מאור: גברתי היועצת המשפטית, אני רוצה לדעת אם זה עומד במבחן שוויון החוק, שהצעת חוק ממשלתית לא נדרשת לרוב מיוחס והצעת חוק פרטית כן נדרשת.

אופיר פינס-פז: אני אאפשר לך לשאול בסוף ההצבעה.

יובל שטייניץ: ודאי שלממשלה יש מעמד מועדף בחלק מהנושאים.

ענת מאור: לא בחקיקה.

אופיר פינס-פז: מי בעד ההסתייגות של חברת הכנסת נאות?

אופיר פינס-פז: מי נגד?

דורית ואג: בעד מיעוט, נגד רוב.

אופיר פינס-פז: תודה.

אופיר פינס-פז: ההסתייגות לא התקבלה.

אופיר פינס-פז: ההסתייגות של חבר הכנסת ברכה עוברת למליאה.

אופיר פינס-פז: שאול יהלום מציע במקום 5 מיליוני שקלים, שיבואו 50 מיליוני שקלים.

שאול יהלום: אני מבקש שוב הצבעה שמית.

אופיר פינס-פז: שמעתי.

אופיר פינס-פז: מי בעד?

אופיר פינס-פז: מי נגד?

דורית ואג: חמישה בעד, תשעה נגד.

אופיר פינס-פז: ההסתייגות לא נתקבלה.

אופיר פינס-פז: גנדי ריגר מציע במקום 5 מיליון, 10 מיליון.

אופיר פינס-פז: מי בעד?

אופיר פינס-פז: מי נגד?

דורית ואג: שישה בעד, שמונה נגד.

אופיר פינס-פז: תודה.

אופיר פינס-פז: ההסתייגות לא נתקבלה.

יהודית נאות: מצביעים יותר ממספר החברים.

שאול יהלום: יש כאן דורסנות של היושב-ראש שלא מוכן להצבעה שמית.

שאול יהלום: זה מעולם לא קרה בוועדת חוקה.

אופיר פינס-פז: אני לא מוכן להסכים לפיליבסטר.

אופיר פינס-פז: זה הכול.

אופיר פינס-פז: אמרתי שתהיה הצבעה שמית על אישור החוק.

סיגל קוגוט: אופיר פינס, יש הצעה של חבר הכנסת רביץ, שהגיש אותה הבוקר.

אופיר פינס-פז: ההסתייגות תעבור למליאה.

אופיר פינס-פז: ההסתייגות של חברי הכנסת אביטל, משעני גפני וקבוצת יהלום היא "הצעת חוק תקציבית שנקבע בה שתחילתה בשנת התקציב הבאה, לאחר שעברה שנה מהיום בו נתקבלה הצעת החוק התקציבית בכנסת".

אופיר פינס-פז: אני רואה גם בהסתייגות הזאת הצעה שמייתרת את הצעת החוק, ואז אין חוק.

מרדכי משעני: למה אין חוק?

מרדכי משעני: אמר מנכ"ל משרד האוצר שזה הנימוק.

יהודית נאות: למה זה מייתר את הצעת החוק?

אופיר פינס-פז: גברתי היועצת המשפטית, אני יכול לקבל את חוות-דעתך?

סיגל קוגוט: למעשה ההסתייגות אומרת שברגע שיש סעיף תחילה של שנה, אחר כך לא חל כל החוק.

מרדכי משעני: הוא לא חל בשנה התקציבית הזאת.

סיגל קוגוט: הוא לא חל בכלל.

סיגל קוגוט: לא צריך את הרוב.

יהודית נאות: ההסתייגות אומרת, שחוק שאושר ויש לו משמעות תקציבית, הוא יבוצע רק שנה אחרי.

אנה שניידר: באיזה רוב הוא אושר?

מרדכי משעני: ברוב רגיל.

אופיר פינס-פז: כל חוק בכל סכום?

יהודית נאות: נכון.

אופיר פינס-פז: תגישו הצעת חוק.

מרדכי משעני: זאת ההסתייגות שלנו.

נחמה רונן: אופיר פינס, מה אכפת לך להצביע?

יובל שטייניץ: זאת לא הסתייגות בלתי הגיונית.

יובל שטייניץ: אני לא בעדה, אבל יש הגיון.

אופיר פינס-פז: לא אמרתי שאין הגיון, אבל זה מייתר את החוק.

אופיר פינס-פז: סיגל קוגוט, מה את אומרת?

סיגל קוגוט: זה מאיין את החוק.

אופיר פינס-פז: אני קובע שההסתייגות, על-פי חוות-הדעת של היועצת המשפטית של ועדת החוקה, מייתרת את החוק, ואני מוחק את ההסתייגות הזאת.

שאול יהלום: את טועה.

שאול יהלום: אני מבקש לשכנע אותך.

מרדכי משעני: היועצת המשפטית של הכנסת לא אומרת את זה.

סיגל קוגוט: הוועדה תחליט, אני רק אסביר את ההסתייגות.

שאול יהלום: אולי הפוך, אולי אנחנו נסביר לך קודם?

אופיר פינס-פז: אל תזלזל באינטליגנציה.

מרדכי משעני: אולי לא כתבת את זה נכון.

סיגל קוגוט: מה שכתוב פה שהוראות חוק-יסוד זה, כל ההוראות על הרוב ועל הכול, לא יחולו על הצעת חוק אם כתוב בה שהיא תחול בשנה הבאה.

אופיר פינס-פז: עורכת-הדין קוגוט, זה מייתר את החוק או לא?

סיגל קוגוט: לדעתי, כן.

אופיר פינס-פז: ההסתייגות נמחקת.

אופיר פינס-פז: חבר הכנסת יוסי כץ מציע למחוק את סעיף 3.

אופיר פינס-פז: הוא יצא.

אופיר פינס-פז: דוד טל לא כאן.

שאול יהלום: סיגל קוגוט, לא הבנת את ההסתייגות.

אופיר פינס-פז: אני מבקש ממך לא להפוך את זה לחשבון עם היועצת המשפטית של הוועדה.

אופיר פינס-פז: חבר הכנסת יהלום, אני קורא אותך לסדר.

אופיר פינס-פז: תהיה בן-אדם.

אופיר פינס-פז: תוכיח שחבר כנסת הוא גם בן-אדם, הוא לא רק חבר כנסת--

שאול יהלום: אל תלמד אותי מה זה בן-אדם.

אופיר פינס-פז: --הוא לא רק תומך בחוקים של מגזר ולא רק תומך בסגירת חברת אל-על.

אופיר פינס-פז: תהיה בן-אדם.

שאול יהלום: המזכ"ל מדבר.

שאול יהלום: לך עם השמאל.

שאול יהלום: לך.

שאול יהלום: אתה בעד מדינה פלסטינית.

אופיר פינס-פז: ההסתייגות של חברת הכנסת, לדעתי, גם היא מייתרת את החוק.

אופיר פינס-פז: כתוב "חוק שנתקבל לפי הוראות חוק-יסוד זה לא יבוטל ותוקפו לא יותלה בחוק ההסדרים...".

אופיר פינס-פז: מי בעד ההסתייגות?

אופיר פינס-פז: מי נגד?

דורית ואג: ארבעה בעד, תשעה נגד.

ענת מאור: קואליציה דורסנית כזאת עוד לא היתה.

יהודית נאות: אופיר פינס, למה צריך את החוק שלך, אם אפשר בחוק ההסדרים לבטל הכול?

אופיר פינס-פז: יש הסתייגות אחרונה של שר האוצר.

אופיר פינס-פז: שר האוצר, אני מבקש ממך להסיר את ההסתייגות הזאת.

סילבן שלום: אני מסיר.

אופיר פינס-פז: שר האוצר הסיר את ההסתייגות שלו.

אופיר פינס-פז: אני מבקש להביא את הצעת החוק לאישור לקריאה שנייה ושלישית בהצבעה שמית.

ענת מאור: אמרת שאני אוכל לקבל תשובה מהיועצת המשפטית.

אופיר פינס-פז: אחרי ההצבעה.

ענת מאור: זה עניין משפטי.

אופיר פינס-פז: תשאלי.

יהודית נאות: אני רוצה שההצבעה תתקיים בשעה תשע בערב, נראה מי מחברי הקואליציה נשארים להצביע בעד החוק הזה.

ענת מאור: גברתי היועצת המשפטית - - -

יהודית נאות: אופיר פינס, יש חוק הסדרים, לא צריך אותך בשביל להקפיא.

יהודית נאות: אפשר הכול להקפיא בחוק ההסדרים, והקפיאו.

אופיר פינס-פז: אני מבקש שקט, אנחנו כבר מצביעים.

ענת מאור: גברתי היועצת המשפטית, האם זו לא חקיקה בלתי חוקתית בכך שהיא מפלה בין הצעת חוק ממשלתית להצעת חוק פרטית.

ענת מאור: עד היום, לא חשוב מי היה היוזם, לקריאה שנייה ושלישית היה מעמד אחיד להצעות חוק.

ענת מאור: האם אין פה אפליה בוטה?

סיגל קוגוט: אין פה חוסר חוקתיות.

אופיר פינס-פז: תודה רבה.

אופיר פינס-פז: אנחנו מצביעים בהצעת חוק לקריאה שנייה ושלישית.

אופיר פינס-פז: אני מבקש הצבעה שמית.

סיגל קוגוט: היתה הסתייגות של חבר הכנסת שוחט, שהוא הצטרף לשר האוצר.

סילבן שלום: ביקשו ממני להסיר את ההסתייגות.

יהודית נאות: אתה שר אוצר, הוא חבר כנסת.

אופיר פינס-פז: מה ההסתייגות שלך?

סיגל קוגוט: ההסתייגות אומרת שהחוק יהיה עד סוף שנת התקציב 2003.

אופיר פינס-פז: נשאיר את ההסתייגות של חבר הכנסת שוחט למליאה.

סילבן שלום: אני מבקש שגם את ההסתייגויות שלי יעבירו למליאה.

אופיר פינס-פז: בסדר.

אופיר פינס-פז: דורית ואג, תקראי את השמות.

דורית ואג: אופיר פינס - בעד קולט אביטל, במקומה אפי אושעיה - בעד מיכאל איתן, במקומו ישראל כץ - בעד טלב אלסאנע - נגד משה ארנס - בעד עזמי בשארה, במקומו איתן כבל - בעד יעל דיין, במקומה ויצמן שירי - בעד נסים זאב - נמנע דוד טל - אינו נוכח שאול יהלום - נגד אליעזר כהן - נגד יוסי כץ, במקומו חבר הכנסת אלי בן-מנחם - בעד טומי לפיד, במקומו יהודית נאות - נגד נואף מסאלחה, במקומו אברהם שוחט - בעד מרינה סולודקין, במקומה גנדי ריגר - בעד אברהם רביץ - נמנע אמנון רובינשטיין, במקומו ענת מאור - נגד נחמה רונן - בעד יובל שטייניץ - בעד

אופיר פינס-פז: ובכן, התוצאות: 11 בעד, חמישה נגד, שני נמנעים.

אופיר פינס-פז: החוק עולה לקריאה שנייה ושלישית, ביום רביעי למליאה.

אופיר פינס-פז: תודה רבה.